د جام څلی د ایسسکو فرهنګي میراثونو په لیست کې شامل شوی
د افغانستان د بهرنیو چارو وزارت وايي چې د افغانستان جام څلی د ایسسکو د اسلامي نړۍ د فرهنګي میراثونو په لیست کې شامل کړی دی. 
د دغه وزارت په یوې خبرپاڼې کې چې نن چهارشنبه ډسمبر ۳۰ (مرغومی ۱۰) خپره شوې راغلي دي چې د اسلامي هېوادنو د تعلیمي، ساینسي او فرهنګي چارو بنسټ یا (ISESCO) دغه اقدام د افغانستان حکومت غوښتنې وروسته عملي شوی دی. دا لومړی ځل دی چې د افغانستان یو لرغونی اثر د ایسسکو د فرهنګي میراثونو په لیست کې شاملیږي. د بهرنیو چارو وزارت وايي چې دا لاسته راوړنه افغانستان سره مرسته کوي تر څو د افغانستان فرهنګي اثارو ته د نړیوالو پام را جلب شي او فرهنګي ډیپلوماسي پرې ورغوي. د جام څلی د نړۍ تر ټولو دنګ (۶۵ متره) څلی دی چې د خښتو جوړ شوی دی. دغه څلی په ۱۱۹۰ زېږدیز کلونو کې (نهه پېړۍ وړاندې) د افغانستان د وخت د امپراطور سلطان غیاث الدین غوري په وخت کې د اوو کلونو په اوږدو کې د سمندر له سطحې ۲۳۰۰متره لوړ، د غور ولایت د شهرک ولسوالۍ شمال لودیځ په ۱۲ کيلومترۍ کې جوړ شوی دی. جام څلی په ۲۰۰۲ زېږدیز کال کې یونسکو هم په خپلو فرهنکي میراثونو کې ثبت کړی دی. درې کاله مخکې دغه ارزښتناکه څلی د نړېدو ګواښ سره مخ شو. په تېرو ۶۰ کلونو کې یو بیساری سیلاب د دغه څلي تر څنګ وبهېده چې د یاد اثر د نړېدو اندېښنې یې راوپارولې. د افغانستان د اطلاعاتو او فرهنګ وزارت وايي چې تېر کال یې د دغه څلي شااوخوا ته دېوال راچاپېره کړې تر څو د سیلابونو نه خوندي پاتې شي. له دې سربېره یونسکو او د افغانستان د اطلاعاتو او فرهنګ وزارت د جام څلي د خوندي ساتلو په اړه خبرې کړي دي. د یاد وزارت ویاند صابر مهمند نن په دې اړه امریکا غږ ته وویل: "یونسکو د څلي یو کارپوه ګومارلی تر څو د څلي د بیارغولو او ساتلو په اړه څېړنې وکړي او له هغه وروسته به اړوند کارونه ترسره شي." ښاغلي مهمند زیاته کړه چې په نیږدې راتلونکې کې به دغه کارپوه د اطلاعاتو او فرهنګ وزارت پلاوي سره د اثر سیمې ته ولاړ او څېړنې به پیل کړي.